NaiveNeuron/SloPal huggingface dataset:
Šimečka, Michal, podpredseda NR SR (2023-12-06):
No pôjdeme ďalej. A vyhlasujem teda týmto jednak rozpravu za skončenú a jednak prerušujem rokovanie o tomto bode programu. A pristúpime k nasledujúcemu bodu programu tejto schôdze, ktorým je návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, tzv. vodný zákon. A návrh vlády je pod tlačou 49. A poprosím podpredsedu vlády a ministra životného prostredia Slovenskej republiky pána Tomáša Tarabu, aby návrh vlády odôvodnil. Môžme, prosím vás, iba pomôcť pánovi ministrovi, aby mu začalo fungovať zariadenie? Tam treba swipnúť a stlačiť vpravo dole. [Rokovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov , tlač 49.]
Bastrnák, Tibor, poslanec NR SR (2013-07-01):
Ďakujem pekne za slovo. Vážený pán predsedajúci, vážené panie poslankyne, vážení páni poslanci, dovoľte mi predložiť návrh na vydanie zákona, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov. Novela zákona reaguje na množiace sa sťažnosti pacientov ohľadom prednostného poskytnutia ambulantnej starostlivosti, podľa ktorého niektorí lekári zneužívajú možnosť prednostného vyšetrenia a pacienti slabších sociálnych skupín sú znevýhodnení a predlžuje sa im čakanie na ošetrenie u príslušného lekára. Preto touto novelou zavedieme určitú reguláciu prednostného vyšetrenia v prvom rade tým, že dávame za povinnosť lekárovi, aby doba na prednostné vyšetrenia bola schválená lekárom samostatného kraja, aby to bolo aj z jeho strany kontrolovateľné. Nezasahujeme do dĺžky prednostných vyšetrovacích hodín a naďalej ponechávame samosprávnym krajom, aby rozhodovali o výške doplatku za prednostné vyšetrenie, ale na druhej strane dávame za povinnosť, aby medzi dobami na prednostné vyšetrenia boli vyhradené dve hodiny na riadnu ordináciu, aby pacienti nevyužívajúci prednostné vyšetrenie mohli byť v riadnom čase ošetrení. Zákon návrh zákona nemá vplyv na verejné financie. Realizáciou predloženého návrhu zákona sa nepredpokladá negatívny vplyv na obyvateľov a na hospodárenie iných právnických osôb, naviac, skráti sa čakacia doba pre pacientov nevyužívajúcich prednostné poskytnutie ambulantnej starostlivosti. Návrh zákona nemá vplyv na životné prostredie ani na zamestnanosť. Realizáciou predloženého návrhu zákona sa nepredpokladá negatívny vplyv na podnikateľské prostredie. Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ktorými je Slovenská republika viazaná. Preto, vážené panie poslankyne, vážení páni poslanci, žiadam vás o schválenie predloženého návrhu zákona. Ďakujem pekne, skončil som.
Suja, Miroslav, poslanec NR SR (2022-06-23):
Ďakujem za slovo, pán podpredseda. Vidíme tu, vážení kolegovia, súboj vo vládnej koalícii alebo medzi vládnymi poslancami, ministrami väčšinou dvoch strán. Keď tu nastáva, že rozdeľuj a panuj a dopláca na to celé Slovensko. Ale v súčasnej situácii nie je na mieste sa takto správať, vážení kolegovia, keď veľké skupiny obyvateľstva na Slovensku trpia. Vyjadrenie ministra napríklad, že potravín je v zahraničí dosť, tak ich dovezieme ale drahšie. Na čo potom bolo programové vyhlásenie vlády, keď ste povedali, že sa zvýši potravinová sebestačnosť. A z 900 kamiónov sme stúpli na 1 200 denne. To je tá zvýšenie potravinovej sebestačnosti? Asi nie. Ja sa pýtam, keď som sa pýtal a interpeloval som ministra Naďa, že načo sme za milióny kúpili na priamo nábojov, že pre koho. On mi na priamo odpovedal: „Pre Ukrajinu.“ Ja som za nejakú pomoc, ale najprv pomôžme našim a potom nejako iným spôsobom ako zbraňami Ukrajine. Ale nie, u nás dôchodkyňa ma zastaví a povie, že prežíva z dvoch euro, nie na deň, ale na mesiac! Že musí roznášať letáky, v kroksách vyčaptaných, chúďa staré. A že má hrdosť, aby si išla pýtať od detí, tá konkrétne ani deti nemala, takže si nemala od koho a že ona žobrať nebude, keď celý život pracovala. Tak radšej si zarobí, kým bude vládať chodiť. Ale keď si zaplatí všetko, ostanú jej len dve eurá! Toto je tá situácia dneska! Takže, vážení kolegovia, táto pomoc a tento zákon by mal dopad okamžitý a na všetkých! Na všetkých! Dvadsaťpäť percent by tie potraviny klesli. Viete si predstaviť, čo by to bolo pre dôchodkyňu, ktorej ostávajú dve eurá na celý mesiac? Vy nie, ja viem. Je to ťažké, že, pán poslanec Kazda? Tá ani nevie, čo sú citrusy, keď jej ostávajú dve eurá na celý mesiac, citrusy ani nekúpi.
Laurenčík, Milan, podpredseda NR SR (2021-11-24):
Ďakujem veľmi pekne. Prerušujem rokovanie o bode programu. Vážené panie poslankyne, vážení páni poslanci, teraz budeme pokračovať prvým čítaním o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony . Vládny návrh zákona je uverejnený ako tlač 760. Návrh na jeho pridelenie na prerokovanie výborom je v rozhodnutí č. 792. Prosím teraz pána ministra práce, sociálnych vecí a rodiny Slovenskej republiky, pána Milana Krajniaka, aby nám vládny návrh zákona uviedol, pán minister, nech sa páči, rečnícky pult je váš.
Danko, Andrej, predseda NR SR (2017-02-01):
Ďakujem, prosím, prezentujme sa a hlasujme. (Hlasovanie.) Ďakujem. Prítomných 142 poslancov, za 141, proti 1. Konštatujem, že sme uvedený návrh schválili. Vážení poslanci, ďakujem za hlasovanie a verím, že pán minister nehlasoval. A prerušujem schôdzu na dve minúty, teda do 11.25. Ďakujem a budeme pokračovať. (Prestávka.) (Po prestávke.)
Mičovský, Ján, poslanec NR SR (2021-09-17):
Ďakujem pekne za slovo. Milý pán kolega György, oceňujem zaujímavý príspevok a naozaj aj ten tón, taký, by som povedal, presvedčivý a nechcem polemizovať s mnohými vecami, ktoré si povedal, rozhodne to naruší diskusiu. Len jedna vec, ako takému vážnemu luteránovi mi tak trošinka zabrnela v ušiach, keď si tak dosť ostro proti sebe postavil výchovu buď v duchu kresťanského alebo LGBTI, akože buď jedno alebo druhé. Tu mi napadli len tie slová pápeža, nedávneho toť váženého návštevníka našej krajiny, ktorý sa na konto práve týchto ľudí vyjadril tou krásnou vetou, ktorá mne sa veľmi páči: „A kto som ja, aby som to súdil?“ Tak si myslím, že možno stavať to na jednej strane buď ako kresťanské alebo ako nekresťanské, LGBTI je v duchu tohto pápežovho výroku dosť nepresné. To mi tak napadlo spontánne. Ďakujem pekne.
P. Farkas, poslanec: (2001-12-13):
a) schvaľuje vládny návrh zákona o štátnom rozpočte na rok 2002 v znení schválených pozmeňujúcich a doplňujúcich návrhov, b) súhlasí s použitím štátnych finančných aktív z výsledkov hospodárenia Slovenskej republiky z minulých rokov na úhradu záväzkov štátu z minulých rokov, na splátky istín zahraničného dlhu a na krytie priebežného schodku štátneho rozpočtu. Prosím, dajte o tomto návrhu uznesenia hlasovať. J. Migaš, predseda NR SR: Prezentujeme sa a hlasujeme o tomto návrhu uznesenia. Hlasujeme. Hlasujeme o návrhu č. 1. (Hlasovanie.) Prítomných je 135 poslancov, za 81, proti 46, zdržalo sa 8, hlasovali všetci. Konštatujem, že toto uznesenie sme schválili. Ďalej.
Bublavý, Dušan, poslanec NR SR (2014-01-30):
Ďakujem za slovo. Ja sa dotknem tej časti, kolega Muňko, kde si hovoril o rómskej problematike. Ja viem, že pravda sa ťažko počúva, ale naozaj my túto problematiku, ktorá sa týka rómskej komunity, musíme raz vyriešiť a riešiť čo najskôr. Ja sa snažím tam, kde pôsobím, dávať prácu týmto ľuďom, aby dennodenne mali čo robiť. A zveľaďujeme obec. A myslím si, že keď samosprávy budú zodpovedne pristupovať k tomu, tak dokážeme dať prácu týmto ľuďom, ktorí ťažko si nájdu na plný úväzok prácu, hlavne kvôli tomu, že rodičia nevedia vychovávať tieto deti. A my, politici, musíme všetko urobiť pre to, aby sme túto problematiku vyriešili raz a navždy a bez nejakého politikárčenia.
Adamčík, Eduard, poslanec NR SR (2018-12-04):
Pán predsedajúci, dajte hlasovať o návrhu zákona ako o celku s odporúčaním gestorského výboru schváliť.
Hort, Milan, podpredseda NR SR (2010-08-11):
Pán poslanec Zajac bol posledný, ktorý vystúpil v rozprave. Vyhlasujem teda rozpravu za skončenú. A pýtam sa pána podpredsedu vlády a ministra financií, či chce využiť právo záverečného slova. Nech sa páči.
Grendel, Gábor, podpredseda NR SR (2021-03-19):
Pán poslanec Blaha bol jediný písomne, teda, áno, písomne prihlásený do rozpravy, teraz dávam možnosť prihlásiť sa do rozpravy ústne. Končím možnosť prihlásiť sa do rozpravy. V rozprave vystúpia pán poslanec Suja a pani poslankyňa Drábiková. Ale ešte pred nimi o slovo požiadal pán spravodajca, pán poslanec Boris Susko, takže nech sa páči.
Laššáková, Jana, podpredsedníčka NR SR (2014-04-02):
Na vystúpenie pána poslanca s faktickými poznámkami páni poslanci Kaník, podpredsedníčka Jurinová, Viskupič, Kuffa, Mičovský. Končím možnosť prihlásiť sa s faktickými poznámkami. Nech sa páči, pán poslanec Kaník.
Heger, Eduard, podpredseda vlády a minister financií SR, poverený vedením ministerstva zdravotníctva SR (2021-03-16):
Ďakujem veľmi pekne, pán podpredseda. Vážené pani poslankyne, vážení páni poslanci, dovoľujem si vám predložiť materiál, návrh na uzavretie Dohody, ktorou sa mení Zmluva, ktorou sa zriaďuje Európsky mechanizmus pre stabilitu, skrátene ESM. Táto dohoda predstavuje výsledok dvojročných negociácií o úprave fungovania a o posilnení ESM, na ktoré bola dosiahnutá politická dohoda ministrov financií eurozóny, tzv. euroskupina, v novembri 2020, a to na základe splnenia podmienky dostatočného zníženia rizík vo finančnom sektore. ESM je záchranný nástroj, ktorý počas finančnej a dlhovej krízy pomohol viacerým krajinám vo finančných ťažkostiach. Jeho akcionármi sú členské štáty eurozóny, čo mu zabezpečuje silné postavenie na trhu s vysokým ratingom. Základné prvky reformy ESM boli lídrami EÚ schválené už v roku 2018. Reforma ESM prináša najmä výrazne užitočnejšie nástroje pre krajiny, ktoré majú zodpovednú fiškálnu politiku, čo je výhodné aj pre Slovensko, ktoré sem spadá, posilnenie postavenia a úloh ESM pri poskytovaní úverov či vytvorenie zabezpečovacieho mechanizmu pre jednotný rezolučný fond v rámci bankovej únie. Podpisom tejto zreformovanej zmluvy nám nevznikajú nové finančné záväzky voči ESM ani dnes, ani v budúcnosti. Dohoda je prezidentskou zmluvou, ktorá bola schválená vládou 13. januára a následne podpísaná na úrovni stálych predstaviteľov krajín EÚ v Bruseli. Vážený pán podpredseda a predsedajúci, vážené pani poslankyne, vážení páni poslanci, predkladám vám preto na prerokovanie návrh na uzavretie dohody, ktorou sa zmení zmluva o ESM, a žiadam o vyjadrenie vášho súhlasu s jej uzavretím. Ďakujem za pozornosť, skončil som.
Kmec, Stanislav, poslanec NR SR (2018-10-16):
O bode 8 pozmeňujúceho návrhu pána poslanca Dostála nemôžme hlasovať, keďže sme schválili body 15 až 17 spoločnej správy.
Bagačka, Michal, poslanec NR SR (2013-03-14):
Ďakujem pekne. Myslím, že na základe toho, čo bolo povedané, dávam návrh, aby sme o tomto zákone hlasovali v utorok o 11.00 hodine.
Paška, Pavol, predseda NR SR (2014-07-02):
Hlasujeme. (Hlasovanie.) 135 prítomných, 27 bolo za, 3 proti, 104 sa zdržalo, 1 nehlasoval. Návrh zákona do druhého čítania sme neschválili, nebudeme pokračovať v rokovaní o tomto návrhu zákona. Pán poslanec Poliačik uvedie v prvom čítaní hlasovanie o návrhu poslankyne Národnej rady Slovenskej republiky Lucie Žitňanskej na vydanie zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov . Je to tlač 1001.
Sedlák, Justín, poslanec NR SR (2024-01-16):
Vážený pán predseda, v rozprave celkovo vystúpili ôsmi poslanci a boli podané dva pozmeňujúce návrhy. Pristúpme k hlasovaniu o pozmeňujúcich a doplňujúcich návrhoch zo spoločnej správy. Pán predsedajúci, dajte, prosím, hlasovať o bodoch 1 až 8 spoločnej správy spoločne s odporúčaním gestorského výboru schváliť.
Bugár, Béla, podpredseda NR SR (2017-02-03):
Pán poslanec Dostál.
M. Číž, podpredseda NR SR: (2010-03-04):
(Hlasovanie.) Prítomných 131 poslancov, za návrh 79 poslancov, proti 6 poslanci, 44 poslancov sa zdržalo, nehlasovali 2 poslanci. Konštatujem,  že sme schválili návrh zákona o neprimeraných podmienkach v obchodných vzťahoch medzi odberateľom a dodávateľom tovaru, ktorým sú potraviny. Ďakujem spravodajcovi. Teraz budeme pokračovať hlasovaním v druhom čítaní o návrhu poslanca Národnej rady Slovenskej republiky Jozefa Ďuračku na vydanie zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov , tlač 1394. Spoločným spravodajcom je člen výboru pre financie, rozpočet a menu pán poslanec Ján Chrbet. Prosím ho, aby uvádzal toto hlasovanie.
Jílek, Rastislav, poslanec NR SR (2020-07-14):
Ďakujem za slovo. Peter, naozaj chcem podporiť a ďakujem. To, čo si povedal, prvú vlnu epidémie Slovensko zvládlo na výbornú, ale to len vďaka dobrým opatreniam, ktoré tu boli prijaté, a takisto vďaka zodpovednosti občanov. Chcem povedať, že tento zákon nie je nejakým postihom pre zodpovedných občanov, ale pre tých, ktorí sa budú správať nezodpovedne, ktorí sa vrátia, ako tu bolo prezentované, a teda sa nezaregistrujú do toho registra navrátilcov. Čiže absolútne tento zákon podporujem a verím, že prispeje k zvládnutiu aj ďalšej situácie a že tu nebudeme mať rozšírený COVID. Ďakujem.
Vážny, Ľubomír, poslanec NR SR (2019-10-17):
Ďakujem. K tomuto pozmeňujúcemu návrhu chcem zdôrazniť a ešte raz zdôrazňujem, že nespochybňujem ambíciu predkladateľa, a tiež nespochybňujem tento zákon ako taký. Jeho ambícia je zvýšiť nízke dôchodky a vôbec k tomuto meritu nevstupujem, nespochybňujem potrebu tohto zvýšenia, ale technicky, to nie je možné zrealizovať. Technicky to nie je možné zrealizovať preto, lebo zákon je postavený tak, že Sociálna poisťovňa musí verifikovať údaje, ktoré nemá. Jedná sa, čiže my nemáme v systémoch potrebné údaje, aby sme vedeli zistiť, ani informácie, aby sme vedeli zistiť, ktorý dôchodca má nárok a ktorý nemá nárok. Jedná sa asi o 165-tisíc dôchodkov, ktoré sme odhadli. My musíme spracovať výzvy na 165-tisíc dôchodcov, ktorí nám musia verifikovať niektoré údaje, tak je tento zákon postavený. My ich musíme odobriť a až potom môžme začať vyplácať, čiže je nereálne, aby sme toto vedeli urobiť od 1. 1. 2020, čo je ambíciou tohto zá..., tohto pozmeňujúceho návrhu. A ešte raz zdôrazňujem, nespochybňujem ambíciu zákona, nespochybňujem ambíciu predkladateľa, nespochybňujem potrebu, že to treba urobiť, dokonca zdôrazňujem, že nespochybňujem ani politický aspekt tohto celého problému, len som tu aj ako riaditeľ Sociálnej poisťovne a vecne a technicky pri takto konštruovanom zákone to nie je možné. My musíme zistiť súbeh, či nemajú iný príjem a tak ďalej, to jednoducho ten zákon je postavený, veríte, tak, že máme veľa roboty s tým a nebudeme to vládať zrealizovať. Ledva to budeme vládať zrealizovať od toho roku 2021 a bez prijatia prechodných ustanovení to tiež nebudeme vedieť zrealizovať ani od roku 2021. Čiže je to problematické a nebude sa to dať zrealizovať, to je všetko, čo chcem povedať. Ďakujem.
F. Mikloško, poslanec: (2002-03-20):
(Prestávka.) (Po prestávke.)
V. Veteška, podpredseda NR SR: (2004-06-23):
návrh účtovnej uzávierky Sociálnej poisťovne za rok 2003 (tlač 689). Návrh ste dostali ako tlač č. 689 a spoločnú správu výborov ako tlač č. 689a. Návrh uvedie podpredseda Rady riaditeľov Sociálnej poisťovne pán Michal Horváth, nech sa páči, pán Horváth.
Viskupič, Marián, poslanec NR SR (2023-03-30):
Pán predseda, dajte, prosím, hlasovať o bodoch z informácie č. 1 až 13 bez návrhu stanoviska gestorského výboru, dovoľujem si však uviesť, že v rozprave bol podaný pozmeňujúci návrh pána poslanca Cmoreja, ktorý rieši uvedenú problematiku komplexnejšie.
Kramplová, Dagmar, poslankyňa NR SR (2024-09-13):
Vážený pán predsedajúci, vážené pani poslankyne, vážení páni poslanci, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 447. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada vo všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 475 z 27. augusta 2024 navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
V. Veteška, podpredseda NR SR: (2008-06-25):
Prosím mikrofón pre pána Horvátha.
Budaj, Ján, minister životného prostredia SR (2020-04-07):
Ďakujem. Ospravedlňujem sa za meškanie. Dámy a páni, predkladáme v skrátenom konaní..., prepáčte vydýcham sa, jedenásť malých zmien, ktorých, v ktorých sa v drvivej väčšine vychádza v ústrety problémov alebo k riešeniu problémov, ktoré spôsobila pandémia COVID-19, tak ako v iných prípadoch. Otvorene poviem, že v jednom prípade legislatíva navrhla opravu, ktorá sa vlúdila pri prerokovávaní zákona č. 543, zákona o ochrane prírody, ktorý sa prerokovával v minulom volebnom období, a kde sa stala technická chyba. Technická chyba nepríjemná, ktorá by spôsobila, že na jeden rok by nebola celkom jasná ochrana prírody v určitých územiach Slovenska. Takže toto je bod č. 11, keby ste si povšimli, tak ten nesúvisí úplne, otvorene to hovorím, s touto krízovou situáciou, ale súvisí s nedostatkom legislatívy, ktorý spôsobili sme aj ako poslanci, aj ako bývalá, bývalé ministerstvo nedostatkom v zákone, kde sa lehoty posunuli tak, že tento rok by určité územie nebolo dostatočne chránené. To je bod 11. Ostatných 10 bodov sú posunutie lehôt. Jedna z nich je, jedna z nich je taká diskutovanejšia a to je lehota na zálohovanie plastových fliaš. Tieto lehoty sa ale posúvajú na najkratšiu možnú dobu a to je na 12 mesiacov. V tejto, tento zákon, to je tiež jeden z tých novších, ktoré sa prijímali tesne pred koncom volebného obdobia. Mal, mal isté procedúry, ktoré sa zbrzdili aj kvôli COVID-u-19 a kvôli ktorým tento 12-mesačný odklad nepovažujeme za namieste. Prosím, pán predsedajúci, aby ste pozvali spravodajcu.
Janiš, Stanislav, poslanec NR SR (2011-05-17):
Ďakujem za slovo. V rozprave vystúpili dvaja páni poslanci, nezaznel žiadny procedurálny návrh. Pán predsedajúci, prosím, dajte hlasovať o tom, že Národná rada sa uzniesla prerokovať predložený návrh zákona v druhom čítaní.
Blanár, Juraj, podpredseda NR SR (2021-09-30):
Dobre, ďakujem, nech sa páči.
Hrnčiar, Andrej, podpredseda NR SR (2017-11-30):
Ďakujem. Pán poslanec Klus.
I. Andruskó, poslanec: (2008-09-18):
Prvé tri sú určené pánovi ministrovi školstva Jánovi Mikolajovi a posledná, štvrtá interpelácia je určená pánovi ministrovi spravodlivosti. Veď nie sú v sále, tak odovzdal som to písomne, tak veľmi stručne. Prvá interpelácia sa týka miest pedagogických zamestnancov. Druhá interpelácia sa týka zloženia niektorých orgánov školskej samosprávy, tzv. školských rád. Tretia interpelácia sa týka prieskumu, ktorý zisťoval postoje ôsmakov a deviatakov k novým aj tradičným menšinám na Slovensku. A posledná interpelácia, ako som to povedal už predtým, je určená ministrovi spravodlivosti, pánovi Harabinovi a tá sa týka jeho výrokov na pôde parlamentu. Ďakujem pekne. A písomne to odovzdám, veď páni ministri nie sú v sále. Ďakujem pekne.
Fronc, Martin, poslanec NR SR (2012-09-20):
Vážená pani predsedajúca, vážené kolegyne, kolegovia, vážený pán minister, moje vystúpenie vcelku bude krátke, pretože dnešný maratón je príliš dlhý zrejme aj pre pána ministra. Tak on je ešte svieži, ja si uvedomujem, tak ale vcelku krátko. Myslím si, že z tej trojice zákonov, ktoré predkladá, tento návrh zákona je najmenej problémový a asi aj podľa toho bude diskusia. Celkove si myslím, že sú tu niektoré úpravy, ktoré bolo treba urobiť. Rešpektujem ten rámec a tak ďalej. Očakával by som, a to, možno, že sa pán minister vyjadrí do budúcnosti, či chystá, takpovediac naozaj nový, v budúcnosti nový zákon o celoživotnom vzdelávaní. Ja myslím si, že by mal byť jeden nový zákon, ale uvidíme. Moje vystúpenie smeruje k jednému malému pozmeňujúcemu návrhu, ktorý rozhodne je kľúčový k tomu, že či ten zákon má byť, alebo nemá byť prijatý, ale myslím si, že istú vec môže zlepšiť. Existuje akreditačná komisia a každý vie, ktorá je to, ktorá rozhoduje o študijných programoch, o udelení práv vysokým školám a táto je v celom tom povedomí v spoločnosti zafixovaná. Tu máme tiež akreditačnú komisiu, ona sa nazýva Akreditačná komisia pre celoživotné vzdelávanie a aby nedochádzalo k nedorozumeniam, tak navrhujem, aby to bolo aj v zákone potvrdené, takpovediac prísna dikcia zákona, že v každom prípade, keď sa používa nejaký dokument, ktorý vydá inštitúcia štátna, aby bol uvedený plný názov tejto komisie. To znamená, že môj pozmeňujúci návrh hovorí, že v § 8 ods. 1 sa za poslednú vedu vloží nová veta, ktorá znie: „V rozhodnutiach o akreditácii a ostatných úradných dokumentoch sa uvádza úplný názov Akreditačná komisia pre ďalšie vzdelávanie.“ To je v podstate celý návrh. Odôvodnenie som povedal. Nedá mi, aby som ešte jednu vec v tejto súvislosti nepovedal. Ešte častejšie je to vo vyjadreniach a musím povedať, že občas stáva, že niektorí sa prezentujú ako členovia akreditačnej komisie a v skutočnosti sú členovia tejto komisie a nie komisie akreditačnej pre akreditáciu vysokých škôl. Je to taký drobný podnet, takže no to asi by asi bolo všetko, čo som k tomuto chcel povedať, aby som netrápil dlho pána ministra, ani vás. Ďakujem pekne.
Gröhling, Branislav, poslanec NR SR (2024-02-06):
Pani poslankyňa Jurík, ďakujem za váš príspevok. On bol veľmi rozsiahly, pretože ide aj o rozsiahlu zmenu Trestného zákona, Trestného poriadku aj ďalších zákonov v rámci toho rozsahu rekodifikácie, ktorá by mala prejsť riadnym legislatívnym konaním. Keďže si tu koalícia v podstate schválila skrátené legislatívne konanie a potom mocenským spôsobom si tu odhlasovali rozpravu a obmedzenie rozpravy v prvom čítaní, tak vtedy sme mali dvadsať hodín, kedy sme mohli vystupovať. 	Teraz v rámci tohto druhého čítania sme zažili opäť taký mocenský zásah a tá rozprava bola obmedzená na 62 hodín, z toho my sme mali štyri a pol hodiny. A ideme už do finále a my ako Sloboda a Solidarita míňame posledné minúty. Posledné minúty na to, aby sa vyjadrili aj ostatní poslanci, lebo nebolo umožnené nám vystúpiť všetkým. Naozaj tie, ten rozsah jednotlivých zmien, ktoré sú, je tak zásadný, že by sme chceli ešte vysloviť ďalšie veci a z našich poslancov teda vystúpili iba piati poslanci a ostatné využívame čisto iba na faktické pripomienky a poznámky. Ale to najdôležitejšie, čo by sme ešte mali vysloviť, je, že tie výhrady sú, že my nesúhlasíme so zrušením Úradu špeciálnej prokuratúry, nesúhlasíme so skokovou zmenou hraníc výšky škody, predovšetkým škody väčšou, značnou alebo veľkého rozsahu. My nesúhlasíme so skracovaním premlčaných dôb, nesúhlasíme s tak výrazným znížením trestných sadzieb, obzvlášť trestných sadzieb pri korupčných trestných činoch a nesúhlasíme ani so spätným otváraním dohôd o treste a vine. Toto sú posledné sekundy, ktoré ako strana SaS máme a ešte kolegovia využijú. A je mi veľmi ľúto, že takýmto spôsobom... (Prerušenie vystúpenia časomerom.)
Vons, Peter, poslanec NR SR (2022-10-05):
Pán predsedajúci, dajte, prosím, hlasovať o prezidentkou vrátenom zákone ako celku v znení schváleného pozmeňujúceho a doplňujúceho návrhu.
Kovačócy, Marián, poslanec NR SR (2012-09-21):
Ďakujem za slovo. Ja chcem len veľmi krátko, v plnej miere podporiť prejav a konštatovania pána poslanca Bašku, nakoľko v minulosti v mojom povolaní som sa stretával s týmito problémami, som s tým robil. A vystihol cestnú problematiku naprosto presne, čiže pridržiavam sa jeho konštatovaní. Ďakujem.
Remišová, Veronika, poslankyňa NR SR (2017-04-06):
Ďakujem za veľmi vecné pripomienky. Ale k pánu Nemkymu, skrátka vy ste si určili, že táto schôdza má prebiehať cez noc. Dať, určiť, že mimoriadna schôdza má prebiehať cez noc, je tak trošku hulvátstvo. A keď teda viete, že pán minister má problém, že ho ťahá na spánok z toho, čo tu počuje, tak uľahčite mu to a dajte to cez deň, takéto veľmi dôležité, mimoriadne schôdze. Prečo dávate mimoriadne schôdze tak, že ich dáte o 16.00 hod. a dáte ich až do rána? (Reakcie z pléna.)
Vašečka, Richard, poslanec NR SR (2016-02-11):
Ďakujem veľmi pekne. Rád by som sa vecne vyjadril k jednej záležitosti. A týka sa to voľby riaditeľa, ktorého volí rada školy. Hovorili ste o tom, že nemôže tá rada s tým nič urobiť, lebo je tam zabetónovaný, on to ovplyvňuje a že sme kritizovali ten spôsob, akým zriaďovateľ môže ovplyvňovať voľbu riaditeľa školy. No ja som sa zúčastnil minimálne možno dvoch, možno troch volieb riaditeľa školy v rámci rady školy a ako zástupca zamestnancov som bol zvolený tajnou voľbou, ja som volil tajnou voľbou, tak neviem si celkom predstaviť, ako by ten riaditeľ ovplyvnil to, že tam chodia moje deti a vedel, ako ja hlasujem. Tak aspoň u nás to funguje tak, že že tá voľba je tajná. Čiže to mi je jasné, hej, ale preto to hovorím, ako by sa to dalo zneužívať, keď sa o tom nevie, ako som tam voliť. To je len tak, aby sme sa uviedli do reality. Ďakujem.
Laššáková, Jana, podpredsedníčka NR SR (2015-06-25):
Ďakujem pekne, pán minister. V poradí piatu otázku položil opäť pán Miroslav Kadúc podpredsedovi vlády a ministrovi vnútra Slovenskej republiky Robertovi Kaliňákovi, ktorého zastupuje pán minister Borec, a otázka znie: „Pokiaľ by sa vykonalo referendum vo veci migrantov, aký cieľ sa ním sleduje? Ide o súčasť kampane alebo o úprimný záujem vypočuť hlas občanov?“ Poprosím vás o odpoveď, pán minister, ako aj o oznámenie ukončenia odpovede.
Sulík, Richard, predseda NR SR (2011-09-14):
Dobre. Dámy a páni, takže dospeli sme k dohode, vzácny moment, dohodli sme sa s opozíciou tak, že pán poslanec Kondrót dokončí teraz prejav preto, lebo je písomne prihlásený, to písomné prihlásenie mu škrtáme, takisto ako sme aj škrtli písomné prihlásenie pána poslanca Mateja, lebo tiež už mal prejav, to som sa s ním už predtým dohodol. Tak prosím vás, venujte teraz pánovi poslancovi Kondrótovi pozornosť. A nech sa páči, pokračujte.
Grendel, Gábor, podpredseda NR SR (2020-04-20):
Ďakujem, pán minister. Dávam slovo predsedníčke výboru pre sociálne veci pani poslankyni Jane Žitňanskej, aby informovala Národnú radu o výsledku prerokovania návrhu vlády vo výbore.
Klus, Martin, podpredseda NR SR (2019-11-27):
Prezentujme sa a hlasujme. (Hlasovanie.) Prítomných 141, za 74, proti 23, zdržalo sa 38, nehlasovali 6. Konštatujem, že tento bod sme schválili.
Danko, Andrej, predseda NR SR (2018-05-23):
Na vystúpenie pani poslankyne dve faktické. Uzatváram možnosť prihlásenia. Pani poslankyňa Zimenová.
Susko, Boris, poslanec NR SR (2022-10-06):
Ďakujem pekne za slovo. Pán poslanec, pán predseda Fico, veľmi správne ste poukázali na to, akým spôsobom sa preparujú obvinení. V odbornej terminológii, a sú na to už viaceré odborné články, sa hovorí o metóde preparácie obvineného. Tá metóda preparácie obvineného môže spočívať buď vo fyzickom násilí, alebo v psychickom. A dnes najmä tie metódy preparácie obvineného z hľadiska psychického násilia, ktoré sa nedajú potom preukázať pred súdom, sú naozaj v hojnom počte a v hojnej miere využívané práve pri spolupracujúcich obvinených, tzv. kajúcnikoch, čo doteraz nebolo možné preukázať, pretože je to ťažké preukázať pred súdom a sudca tomu nemusí uveriť, pokiaľ to aj obvinený pred súdom povie, keď v prípravnom konaní bol donútený či už podpísať, alebo vypovedať na základe takéhoto psychického donútenia inak. No ale práve nahrávky a odpočúvania informačno-technické prostriedky, ktoré boli využívané, to dnes preukazujú, že toto je systémová metóda. Systémová metóda, ktorá, ktorú používajú niektorí vyšetrovatelia na to, aby preparovali obvineného tak, aby vypovedal, ako si oni sami želajú. A pokiaľ ide o... o predsedu, resp. špeciálneho prokurátora, tak tu je zase systémová metóda, nazýva sa to systémová predpojatosť. Úrad špeciálnej prokuratúry je monokratický orgán, ktorý je, kde sú vzťahy nadriadenosti a podriadenosti. Pokiaľ je na čele tohto orgánu človek, ktorý je predpojatý v konkrétnej veci, tak, samozrejme, všetci jeho podriadení sú tzv. systémovo predpojatí, pretože nemôžu ísť proti svojmu nadriadenému. Čiže ako ste správne povedali, ani samotné vylúčenie špeciálneho prokurátora neznamená, že aj tí ostatní prokurátori, keďže sú v vzťahu k podriadenosti voči nemu, nie sú automaticky, teda sú automaticky predpojatí alebo zaujatí. Ďakujem.
Laurenčík, Milan, podpredseda NR SR (2021-06-22):
Poslednú faktickú poznámku má pán poslanec Tomáš Lehotský, nech sa páči.
Ďuriš Nicholsonová, Lucia, podpredsedníčka NR SR (2018-09-17):
Pani poslankyňa Červeňáková.
Laššáková, Jana, podpredsedníčka NR SR (2012-06-28):
Pani poslankyňa, chcete položiť doplňujúcu otázku? Áno. Nech sa páči, máte na to dve minúty.
P. Hrušovský, predseda NR SR: (2004-05-27):
Panie poslankyne, páni poslanci, boli sme dohodnutí o 16.00 hodine hlasovať. Požiadam ešte o krátku chvíľu. Lehotu účinnosti, pani poslankyňa, prispôsobíme, samozrejme, ak zákon bude schválený v legislatívnotechnickom procese v lehote, ktorá bude zodpovedať dňu schválenia a účinnosti tak, aby spĺňala všetky zákonné a ústavné podmienky. Páni poslanci, skúsme zistiť počet prítomných. Nehlasujeme, iba... Panie poslankyne, páni poslanci, odporúčam, prezentujme sa. Toto hlasovanie bude zároveň aj prezenciou na odpoludňajšom rokovaní, páni poslanci. (Potlesk. Smiech v sále.) Páni poslanci, máme odhlasovať štyri prerokované body, z toho dve správy a dva zákony, ktoré predložil pán poslanec Opaterný, bolo by pre Národnú radu naozaj dobré, aby sme mohli rokovanie 26. schôdze ukončiť nielen prerokovaním, ale aj hlasovaním o všetkých bodoch programu. Vyhlasujem 5-minútovú prestávku a poprosím predsedov poslaneckých klubov, aby zabezpečili účasť. (Prestávka.) (Po prestávke.)
Bugár, Béla, podpredseda NR SR (2018-10-22):
Ďakujem pekne. Otváram všeobecnú rozpravu. Konštatujem, že do rozpravy som nedostal žiadnu písomnú prihlášku. Preto sa pýtam, či sa hlási niekto ústne do rozpravy. Nie. Vyhlasujem možnosť sa prihlásiť ústne do rozpravy za skončenú, ale do rozpravy sa hlásil pán poslanec ako navrhovateľ. Nech sa páči, máte slovo.
Senko, Ján, poslanec NR SR (2019-09-10):
Prosím, dajte hlasovať o návrhu zákona ako celku s odporúčaním gestorského výboru schváliť.
Žiga, Peter, podpredseda NR SR (2023-12-12):
Na vaše vystúpenie nie sú faktické poznámky, takže ďalší rečník v rámci rozpravy je pán poslanec Grendel.
Kollár, Boris, predseda NR SR (2021-11-04):
S ďalšou faktickou poznámkou vystúpi pán poslanec Kočiš, nech sa páči, máte slovo.
Budaj, Ján, poslanec NR SR (2016-05-24):
Ďakujem pekne. Budem reagovať na pána Viskupiča, ale v zásade je to takisto podpora návrhu pána predkladateľa, pretože nie trochu by som ešte pritlačil na ten význam tejto predlohy, nielenže sa vystužia alebo spevnia postavenia poslancov, ale skutočne, ak sa vráti táto koncepcia, Národná rada a poslanecký zbor nadobudnú celkom novú, novú demokratickú hodnotu aj v očiach občanov, aj zoči-voči mnohým rôznym kauzám a otáznikom, ktoré majú slovenskí občania voči politickému establishmentu ako takému. Svojím spôsobom to môže byť aj nevďačné, pretože preberie, ak by Národná rada akceptovala tento návrh, tak preberie na svoje plecia nový druh politickej zodpovednosti. No ale keďže je tu pomerne dosť poslancov a občania od nich očakávajú pomerne veľa, nie je namieste vyhýbať sa tej zodpovednosti, ale naopak, ju vítať. Čiže ďakujem, podobne ako kolega, pánovi predkladateľovi Danovi Lipšicovi za to, že zdvihol túto tému z prachu a že ju predkladá snemovni. Odporúčam takisto hlasovať za.
B. Bugár, podpredseda NR SR: (2005-06-28):
Ľ. Navrátilová, poslankyňa: Ďakujem za slovo. Mne je veľmi nesympatické, ak niekto sa pozerá na tieto reformy len ako na reformy, ktoré nič nepriniesli. Určité reformy niečo priniesli. Ale rovnako mi je nesympatické, keď sa vykresľuje stav Slovenskej republiky v ružových okuliaroch. Takže, pán minister, ak je priemerná mzda v mediáne, to znamená polovica obyvateľov má mzdu nad priemerom a polovica má pod priemerom, je to zdravá spoločnosť. Ak sa však posúva priemer tak, že 63 až 65 % obyvateľov má mzdu nižšiu, ako je priemer, a to je jedno, či je to vo Veľkej Británii alebo je to na Slovensku, je to nezdravý jav. Čo je však horšie, tento trend sa neposúva. Ja som si urobila jeden prepočet, ako rastú mzdy v tých jednotlivých mzdových pásmach. Tak v prvej desatine v príjmovom pásme rástli mzdy o 5 %. Do polovice o 6 %, narástli o 8 %, ale posledná skupina, 10 % percent obyvateľov má rast miezd 12 %, čiže na raste priemernej mzdy sa výrazným spôsobom podieľajú vysokopríjmové skupiny. Tu ja nechcem hovoriť, že existujú priame možnosti vlády ovplyvňovať rast miezd a hlavne štruktúru miest. Ale nevykresľujme si v ružových okuliaroch, že toto nie je zdravý stav spoločnosti. Druhá vec. Pozrime sa aj na to, ako vlastne vyzerá tá nezamestnanosť, v kľude, sadnime si, ja vás verejne vyzývam, sadnime si a povedzme si, ako je to s tou nezamestnanosťou, lakmusovým papierikom na pokles nezamestnanosti a rast zamestnanosti je počet poistencov v Sociálnej poisťovni. A ten... (Prerušenie vystúpenia časomierou.)
Janckulík, Igor, poslanec NR SR (2016-11-23):
Ďakujem. Vážený pán predsedajúci, vážený pán minister, budem reagovať na dlhovú brzdu. Ja som nie jednoznačne za uvoľnenie tejto dlhovej brzdy, ale na druhej strane, keď cestujem po regiónoch ohľadom ciest a vidím doslova zúfalých ľudí, ktorí potrebujú cesty v týchto regiónoch, aby sa mohli rozvíjať, a štát im to sľubuje už niekoľko rokov a nič sa s tým stále nerobí, nestavia sa. V takomto prípade si viem predstaviť uvoľnenie tejto dlhovej brzdy, ale len na budovanie cestnej infraštruktúry, a to za prísne stanovených podmienok, aby sa tieto peniaze použili na prospech obyvateľov a nerozkradli sa. A, samozrejme, aby sa tieto peniaze uvoľnené z tejto dlhovej brzdy stavali tieto spomínané cesty za ceny, ako sa stavajú v Európe, a nie na Slovensku. Ďakujem.
Glváč, Martin, podpredseda NR SR (2017-12-05):
Pán poslanec Grendel.
Hrnčiar, Andrej, podpredseda NR SR (2016-06-16):
Pani poslankyňa Jurinová.
Senko, Ján, poslanec NR SR (2011-03-23):
Schváliť.
Martinák, Ľuboš, poslanec NR SR (2011-09-14):
Ďakujem za slovo. Pani kolegyňa poslankyňa Kiššová, z vášho skutočne nesúrodého vystúpenia predsa len čosi vyznelo, a síce kázanie o slušnosti, o morálke, vyzdvihovali ste slušnosť. Škoda, že s týmto kázaním ste sa dnes aspoň 10 % nepodelili s vašimi súkmeňovcami práve zo strany SaS-ky. Dnes nám to dokázal váš pán minister Galko, ktorý skutočne slušne kričal od kecpultu. Neviem, asi sa veľmi nekontroloval. Ale čo je oveľa smutnejšie, veľmi skutočne neslušne vystupoval predseda parlamentu pán Sulík, kedy sa skutočne neslušne cynicky ospravedlnil až na výzvu. Čiže túto slušnosť uplatňujte na pôde tam, kde patrí. Ďakujem. (Potlesk.)
P. Paška, predseda NR SR: (2008-09-04):
(Hlasovanie.) Prítomných bolo 75 poslancov, všetci boli za. Konštatujem, že sme schválili návrh uznesenia... (Reakcia pléna.) Á, ospravedlňujem sa, nie sme uznášaniaschopní. Páni z techniky... (Reakcie z pléna.) Takže, ďakujem pekne, 149 vzhľadom na to, že pánovi Chrbetovi zanikol mandát, takže je... (Reakcie z pléna a potlesk.) Ďakujem pekne. (Ruch v sále a krátka pauza.) Vážené dámy a páni, 26. schôdzu som ešte neukončil, prerušujem ju pre neuznášaniaschopnosť a budeme pokračovať ešte záverečným hlasovaním v utorok o 13.00 hod. pred začiatkom riadnej schôdze. Dovidenia. (Prerušenie rokovania o 15.25 hodine.)
Sulík, Richard, predseda NR SR (2011-02-11):
Ďakujem. Otváram rozpravu. Pán poslanec Madej, hlásite... Nehlási sa. Do rozpravy som nedostal žiadnu písomnú prihlášku. Pýtam sa, kto sa chce do rozpravy prihlásiť ústne? Pán poslanec Madej, máte procedu... Do rozpravy sa hlásite. Aha, tu ste. Tak nech sa páči. Uzatváram možnosť prihlásiť sa do rozpravy. Slovo má pán poslanec Madej.
Hrnčiar, Andrej, podpredseda NR SR (2017-04-05):
Ďakujem. Pani poslankyňa Grausová, nech sa páči.
F. Devínsky, poslanec: (2005-03-21):
Preto vás teraz poprosím, pán predsedajúci, aby ste dali hlasovať spoločne o bodoch 9, 22, 24, 48, 53, 68, 75, 76, 79 s odporúčaním gestorského výboru neschváliť ich.
Jarjabek, Dušan, poslanec NR SR (2013-04-16):
Ďakujem za slovo, pani predsedajúca. Pán kolega, to, čo si povedal, dobre sa to počúva. Dobre sa to počúva z toho dôvodu, že konečne prehovoril praktik, konečne prehovoril človek z praxe, súčasnej praxe, ktorý vie, o čom hovorí, jeho vystúpenie nestojí na vode, nestojí na rôznych teoretických bláboloch, ako to tu počúvame tri hodiny. Človek, ktorý veľmi jasne porovnal tú tzv. vládičku, ktorej sme tu boli v minulom období svedkami, a súčasnú vládu stabilizujúcu spoločnosť, ktorý netliacha do vetra a naozaj hoci pri týchto porovnávaniach zaznelo mnoho vecí čiernobielych, celý ten prejav nebol čiernobiely. A ja si veľmi vážim aj toho, že si povedal, že nie všetko sa podarí, treba si priznať aj isté chyby, ktoré, samozrejme, idú s každým procesom. A záverom, no nikto učený z neba nespadol. A to by si mali uvedomiť aj naši priatelia z pravej strany, ktorí tak vehementne kritizujú a často ani nevedia čo. Lebo oni skutočne niektorí vôbec nevedia, o čom hovoria, a hovoria len preto, aby hovorili. Ďakujem za pozornosť.
Galis, Dušan, poslanec NR SR (2022-12-08):
Teraz budeme hlasovať o pozmeňujúcom a doplňujúcom návrhu uvedenom pod bodom III tretej časti informácie, ktorý bol vyňatý na samostatné hlasovanie. Pán predseda, dajte hlasovať o bode 3 z informácie.
Šimečka, Michal, podpredseda NR SR (2024-01-17):
Ďakujem. Pani poslankyňa Nash.
M. Hort, podpredseda NR SR: (2008-10-30):
Konštatujem, že do rozpravy som dostal písomné prihlášky dvoch pánov poslancov. Za poslanecký klub SMK sa prihlásil pán poslanec Iván Farkas a ďalej sa prihlásil písomne pán poslanec Rudolf Bauer. Po ich vystúpení bude možnosť potom prípadne sa prihlásiť ústne. Teraz dávam slovo pánovi poslancovi Ivánovi Farkasovi, ktorý vystúpi za poslanecký klub SMK. Nech sa páči.
Číž, Miroslav, doterajší podpredseda NR SR (2010-07-08):
Pán poslanec Peter Markovič.
Fronc, Martin, poslanec NR SR (2010-10-15):
Ďakujem pekne, pán predsedajúci. Pán kolega Mikolaj, musím povedať, že ma tak trochu prekvapuješ, pretože keď sa odvolávaš na zákazy, ja si myslím, že ten problém bilingválnych gymnázií je veľmi jednoducho riešiteľný, ale ty si ten systém zákazov používal „neznám Bůh“ a je problém so zákazom študovať viac ako 5 % deťom na osemročných gymnáziách. Keď hovoríš o nezabezpečení pedagógmi, áno, ten problém tu je, ja s tebou súhlasím. Len ten si rovnako rozbehol, keď si zaviedol vyučovanie jazyka od tretieho ročníka s tým, že rovnako tam učia naozaj nekvalifikovaní ľudia. Takže to ma udivuje. Ale chcem ti istým spôsobom vzdať kompliment. Musím povedať, že si určite oveľa lepší opozičný poslanec ako koaličný minister.
Danko, Andrej, predseda NR SR (2017-05-11):
Prosím, prezentujme sa a hlasujme. (Hlasovanie.) Prítomných 138 poslancov, za 35, proti 35, zdržalo sa 68. Konštatujem, že sme uvedený návrh neschválili.
M. Gibalová, poslankyňa: (2009-10-29):
Chcela by som reagovať na odpoveď na interpeláciu v tlači 1226 k bodu č. 2. Interpelovala som pána ministra Vážneho. Pán minister, ďakujem vám za odpoveď na moju interpeláciu. Týkala sa veci odpredaja majetku štátu v správe Železníc Slovenskej  republiky, v ktorej som vás žiadala, aby Železnice Slovenskej republiky zreálnili svoje požiadavky voči nájomcom k predmetu nájmu. Ďalej, aby ste sa vyjadrili k podmienkam, za akých fyzické osoby, ktoré sú vlastníkmi stavieb na pozemkoch majetku štátu v správe ŽSR, môžu tieto pozemky odkúpiť. Zaujímali ma  vlastníci 210 garáží v Poprade a aby ste uviedli, komu a v akej výmere a za akú cenu boli odpredané pozemky v majetku štátu v správe ŽSR v Poprade. Na moju prvú otázku ste odpovedali, že prenájom pozemkov je upravený interným predpisom ŽSR 1014 schváleným generálnym riaditeľom ŽSR pod číslom 218/2009-0330 vydaným s účinnosťou od 1. 7. 2009. Podľa nájomných zmlúv, ktoré dostali dotknuté osoby a sú vlastníkmi stavieb na pozemkoch, Železnice Slovenskej republiky upravili cenu nájmu od 1. 1. 2009. Ak porovnám dátumy, kedy bola upravená interným predpisom výška nájmov od 1. 7. 2009, ale zmluvy boli upravené od 1. 1. 2009, tak musím konštatovať a nemôžem súhlasiť, že nedošlo k zvýšeniu cien v súvislosti s prechodom na euro. Evidentne je tu posun polroka, pretože nové nájomné zmluvy boli negociované v januári 2009. Na moju druhú otázku odpovedáte, za akých podmienok si môžu vlastníci garáží pozemky odkúpiť. Uvádzate tri podmienky. Zaujíma ma druhá podmienka, kde píšete, že predaj musí byť v súlade so zákonom 92/1991 Zb. o podmienkach prevodu majetku štátu na iné osoby v znení neskorších predpisov a to v prípadoch, ak pôjde o prebytočný majetok, t. j. určený na predaj. Predpokladám, že táto podmienka pri budúcom záujme odkúpiť si tieto pozemky nebude problém, pretože hneď v treťom bode ste mi odpovedali na otázku, komu sa odpredali pozemky vo vlastníctve ŽSR v Poprade a odpovedali ste mi, že v predmetnej lokalite o celkovej ploche 243 metrov štvorcových sa odpredali tieto prebytočné pozemky v prospech, teda podnikateľskému subjektu, ktorý mal na pozemku ŽSR umiestnenú svoju stavbu. Musím konštatovať, že nie som celkom spokojná s touto odpoveďou, pretože som sa aj pýtala, komu konkrétne predali Železnice Slovenskej republiky tento prebytočný majetok. Čiže predpokladám podľa tejto odpovede, pán minister, že v prípadnom záujme v intenciách týchto podmienok, ktoré ste uviedli v odpovedi, nebudú mať títo občania problém si tieto pozemky odkúpiť. Ďakujem za pozornosť.
Blaha, Ľuboš, podpredseda NR SR (2024-04-16):
Pani poslankyňa Jana Hanuliaková.
Sulík, Richard, predseda NR SR (2011-02-08):
Hotovo? Ďakujem pekne. Do rozpravy som dostal písomnú prihlášku od pani poslankyne Gibalovej, ale najprv spravodajca. Takže teraz, pán spravodajca, máte slovo ako rečník v rozprave. Nech sa páči.
Paška, Pavol, predseda NR SR (2013-02-13):
(Hlasovanie.) 139 prítomných, 54 za, 76 proti, 8 sa zdržalo, 1 nehlasoval. Návrh sme neschválili. Odhlasovali sme všetky prerokované body. Vyhlasujem prestávku do 17.20 hod. a budeme pokračovať v prerušenej rozprave. (Prestávka.) (Po prestávke.)
Gál, Gábor, minister spravodlivosti SR (2019-03-27):
Ďakujem za slovo, pani predsedajúca. Vážené dámy, vážení páni, panie poslankyne, páni poslanci, po siedmich rokoch došlo k tomu, že mám tú česť predložiť do Národnej rady Slovenskej republiky úpravu, s ktorou Slovenské národné stredisko pre ľudské práva bude mať úplnú autoritu byť v postavení slovenskej národnej inštitúcie pre ľudské práva. Naše stredisko nespĺňalo všetky parížske princípy, mali sme hodnotenie len béčko, čiže len čiastočne sme boli, mali naplnený tento záväzok, že budeme mať národné stredisko pre ľudské práva. Ono to je veľmi zdĺhavý proces práve kvôli tomu, že sú tu rôzne oprávnené záujmy ľudí, ktorí sa zastávajú tých slabších, ochraňujú ľudské práva a ťažko sa hľadá dohoda, ako by to malo byť, akú formu by to malo mať, ako by to malo fungovať. Keď som nastúpil na ministerstvo spravodlivosti, moja predchodkyňa pripravila dve verzie. Jedna bola, že to národné stredisko, tá národná inštitúcia pre ľudské práva, bude vykonávať pani ombudsmanka, s druhým, druhá verzia bola, že to bude robiť Slovenské národné stredisko pre ľudské práva. Keďže vedeli sme, že viac je pripravená na túto úlohu pani ombudsmanka a jej úrad, tak sme tú verziu dali do medzirezortného pripomienkového konania, kde práve sa rátalo s tým, že toto bude robiť úrad ombudsmanky. V rozporovom konaní sme sa nezhodli s ministerstvom financií, že to bude obnášať strašné finančné náklady. Na druhej strane riešili sme aj OPCAT, to je opčný protokol proti zabráneniu mučenia, ktoré tiež malo pripadať pani ombudsmanke. Tak sa spravil kompromis, že ten OPCAT bude mať na starosti pani ombudsmanka aj s finančným, materiálnotechnickým, aj personálnym zabezpečením a slovenská národná inštitúcia pre ľudské práva bude práve Slovenské národné stredisko pre ľudské práva, kde tiež sa posilní aj personálne, aj finančne. Toto prešlo medzirezortným pripomienkovým konaním. Tam došlo aj k určitým zmenám. Tie zmeny, ako vysvitlo aj včera na ľudskoprávnom výbore, ešte nie sú doladené do poslednej bodky. Keďže Národná rada išla rýchlejšie, ako sme predpokladali, tak ten návrh, na ktorom sme sa vlastne dohodli včera na výbore, ešte pripravený nie je. Tak ja potom budem žiadať plénum, aby hlasovanie o tomto zákone o jedenástej nebolo, aby sa to odložilo a doriešil sa tento celý problém. Ďakujem pekne pani predsedníčke za veľmi korektný prístup na výbore aj počas celého procesu prípravy tohto zákona. Dúfam, že dospejeme k nejakému veľmi rozumnému kompromisu po siedmich rokoch. Ďakujem pekne.
Mora, Ján, poslanec NR SR (2018-05-25):
Janči, zoznam tých trestných činov, deliktov a hlavne tých morálnych pochybení, ktorých sa dopustila a, bohužiaľ, sa stále dopúšťa táto súčasná proamerická Bútorova bábka, je tak tragická, že ja mám taký poci, že keby sme boli viacej na východe a nebol tento, bohužiaľ, prezident Kiska tak silno proamerický, tak nás prídu západné mocnosti bombardovať, aby nás oslobodili. Ale tak, chvalabohu, nie sme až tak ďaleko. Každopádne si myslím, že takýto človek by už určite ani v tejto chvíli nemal sedieť a sám požiadať o uvoľnenie z funkcie, pretože to, čo robí, ako prezentuje, je jednoducho, jednoducho hanba. Ďakujem.
Nicholsonová, Lucia, poslankyňa NR SR (2014-11-10):
Toto sú poznámky!